

**ข่าวประชาสัมพันธ์**

**กรุงไทยเสนอขายหุ้นกู้อนุพันธ์ “Krungthai Gold Shark Fin” สร้างโอกาสรับผลตอบแทนอ้างอิงราคาทองคำสูงสุด 29.99% พร้อมทางเลือกคุ้มครองเงินต้นที่เลือกได้ ดีเดย์ 27-28 พ.ค.นี้**

ธนาคารกรุงไทย เปิดตัว **“หุ้นกู้อนุพันธ์ Krungthai Gold Shark Fin”** อายุ 1 ปี สกุลเงินดอลลาร์สหรัฐฯ อ้างอิงผลตอบแทนราคาทองคำในตลาดโลก พลิกการลงทุนให้ง่ายและงอกเงย ตอบโจทย์ผู้ลงทุนที่มองหาโอกาสรับผลตอบแทนสูง พร้อมบริหารความเสี่ยงจากภาวะเงินเฟ้อและตลาดเงินผันผวน เปิดจองซื้อสำหรับ ผู้ลงทุนสถาบันและผู้ลงทุนรายใหญ่ 27-28 พ.ค. นี้

**นายรวินทร์ บุญญานุสาสน์** ผู้บริหารสายงานธุรกิจตลาดเงินตลาดทุน ธนาคารกรุงไทย กล่าวว่า ภายใต้ภาวะเศรษฐกิจโลกที่มีความไม่แน่นอนจากสงครามการค้าโลก และแรงกดดันจากเงินเฟ้อ ทำให้ผู้ลงทุนทั่วโลกหันมาสนใจลงทุนในสินทรัพย์ปลอดภัย โดยเฉพาะ “ทองคำ” เพื่อลดความเสี่ยง ส่งผลให้ปีที่ผ่านมา ราคาทองคำปรับตัวขึ้นสูงสุดถึง 36% ขณะที่ธนาคารกลางทั่วโลกได้เพิ่มการถือครองทองคำสุทธิรวมถึง 1,045 ตัน ส่งผลให้มีความต้องการทองคำจากธนาคารกลางสูงกว่า 1,000 ตัน ติดต่อกันเป็นปีที่ 3

ธนาคารเล็งเห็นโอกาสในการเพิ่มทางเลือกและเปิดโอกาสสร้างผลตอบแทนการลงทุน จากแนวโน้มราคาทองคำที่ปรับขึ้นอย่างต่อเนื่อง และเตรียมเสนอขาย **“หุ้นกู้อนุพันธ์ Krungthai Gold Shark Fin”** ลงทุนเป็นสกุลเงินดอลลาร์สหรัฐ (USD) อายุ 1 ปี จ่ายผลตอบแทนอ้างอิงกับ กองทุนทองคำ SPDR Gold Shares (GLD) ซึ่งเป็นกองทุน ETF ชั้นนำระดับโลก มีมูลค่ากองทุนราว 97,000 ล้านดอลลาร์สหรัฐ โดยในช่วง 1 ปีที่ผ่านมา ราคากองทุนปรับขึ้น 35.39% สอดคล้องกับราคาทองคำในตลาดโลก (ที่มา : Bloomberg ) ช่วยให้ผู้ลงทุนเข้าถึงการลงทุนในทองคำโดยไม่จำเป็นต้องถือครองทองคำจริง และได้รับการคุ้มครองเงินต้น 100%

**“หุ้นกู้อนุพันธ์ Krungthai Gold Shark Fin 100”** ผู้ลงทุนจะได้รับผลตอบแทน เมื่อถือครองครบกำหนด 1 ปี โดยอิงกับผลตอบแทนของกองทุน GLD หากราคาของ GLD ปรับตัวเพิ่มขึ้น ผู้ลงทุนมีโอกาสรับผลตอบแทนสูงสุดไม่เกิน 14.99% และในกรณีราคา GLD ปรับลดลง ผู้ลงทุนจะไม่ได้รับผลตอบแทน แต่จะได้รับเงินต้นคืนเต็มจำนวน 100% ทั้งนี้ หากระหว่างช่วงเวลาการลงทุน ราคาของ GLD ปรับตัวขึ้นเกินระดับ 15% (Knock-out barrier) เมื่อครบกำหนด ผู้ลงทุนจะได้รับผลตอบแทนชดเชยกรณี Knock Out ในอัตราคงที่ที่ 5% แทน

นอกจากนี้ ธนาคารยังเปิดตัว “**หุ้นกู้อนุพันธ์ Krungthai Gold Shark Fin 95”** รุ่นคุ้มครองเงินต้น 95% เปิดโอกาสรับผลตอบแทนได้สูงสุดถึง 29.99% ภายในระยะเวลา 1 ปี พร้อมความคุ้มครองเงินต้น 95% เพื่อสร้างสมดุลระหว่างโอกาสในการเติบโตและการบริหารความเสี่ยง

ธนาคารเตรียมเสนอขายหุ้นกู้อนุพันธ์ Krungthai Gold Shark Fin ทั้ง 2 รุ่น ให้กับผู้ลงทุนสถาบันและ ผู้ลงทุนรายใหญ่ ลงทุนขั้นต่ำ 50,000 ดอลลาร์สหรัฐ เปิดจองซื้อตั้งแต่วันที่ 27-28 พฤษภาคม 2568 ผ่านธนาคารกรุงไทยทุกสาขา สอบถามรายละเอียดเพิ่มเติมได้ที่02-009-5833, 02-257-7533, 02-208-4673

ทั้งนี้ หุ้นกู้อนุพันธ์แฝง มีความซับซ้อนและมีความเสี่ยงสูงกว่าตราสารหนี้ทั่วไป โดยเงื่อนไขการจ่ายผลตอบแทนและการชำระคืนเงินต้นทั้งหมดหรือบางส่วน อ้างอิงกับปัจจัยต่างๆ ตามที่กำหนดในข้อกำหนดสิทธิ ผู้ลงทุนควรศึกษาข้อมูลเพิ่มเติมจากเอกสารประกอบการขาย Factsheet และหนังสือชี้ชวน

**ทีม Marketing Strategy**

**23 พฤษภาคม 2568**